**Z jesenjo 2021 bo na Univerzi v Ljubljani zaživela** [**Modra fakulteta**](https://www.uni-lj.si/alumni/modra_fakulteta/)**, skupnost starejših alumnov**

Ljubljana, 6. 10. 2021 – **V študijskem letu 2020/21 se je v okviru Univerze v Ljubljani po zgledih podobnih gibanj po svetu (Age friendly university) in slovenskih izkušnjah z izobraževanjem starejših začelo razvijati gibanje Starejšim prijazna univerza. Skupnost starejših alumnov Univerze v Ljubljani 'Modra fakulteta' bo vključevala izobraževanje za starejše alumne, raziskovanje staranja in starosti ter medgeneracijsko povezovanje. Z vključevanjem starejših študentov in študentk Univerza v Ljubljani razvija nove prakse izobraževanja, ki prispevajo k družbenemu povezovanju dobrobiti starejših.**

Univerza v Ljubljani s programi [Modre fakultete](https://www.uni-lj.si/alumni/modra_fakulteta/) spodbuja študij, vključevanje in povezovanje tudi v poznejših letih. Projekt, ki poteka v okviru Mreže klubov alumnov Univerze v Ljubljani (UL), razvija programe vseživljenjskega učenja za starejše alumne UL. Starejši alumni UL (60+) bodo lahko razširili svoje poznavanje umetnostne zgodovine, pripravili planinski vodnik po Slovenije za generacije 65+, poslušali in razglabljali o glasbi, se učili jezikov, krepili bralno kondicijo in komentirali prebrano ter se udeležili športne vadbe. Vpisi v programe, ki potekajo v zimskem semestru, so že odprti. Podroben opis programov in postopek prijave so na voljo na [spletni strani alumni UL.](https://www.uni-lj.si/alumni/modra_fakulteta/)